**МОДЕЛ**

На основу члана 63. став 1. тачка 2) и став 3. Закона о родној равноправности („Службени гласник РС“, број 52/2021) и члана \_\_\_\_ Статута општине/града \_\_\_\_\_\_\_\_\_\_\_ („Службени лист/гласник општине/града \_\_\_\_\_\_\_\_“, број \_\_\_\_\_), Скупштина општине/града \_\_\_\_\_\_\_\_\_, на седници одржаној \_\_\_\_\_\_\_\_\_\_, доноси

**Одлуку**

**о начину образовања, задацима и начину рада Савета за родну равноправност**

**Члан 1.**

Овом одлуком уређују се начин образовања, број и састав чланова, задаци и начин рада и одлучивања Савета за родну равноправност.

Савет за родну равноправност (у даљем тексту: Савет) је саветодавно тело које се образује у Општинској/Градској управи ради обављања задатака утврђених законом којим се уређује родна равноправност (у даљем текту: Закон) и овом одлуком.

**Члан 2.**

Термини који се користе у овој одлуци а који имају родно значење, изражени у граматичком мушком роду, подразумевају природни женски и мушки пол лица на које се односе.

**Члан 3.**

 Задатак Савета је да:

* прати стање у области родне равноправности у општини/граду,
* учествује у примени, праћењу примене и извештавању о примени Националне стратегије за родну равноправност и Акционог плана за њено спровођење,
* учествује у примени, праћењу примене и извештавању о примени Националне стратегије за спречавање и борбу против родно заснованог насиља према женама и насиља у породици и Акционог плана за њено спровођење,
* припрема Акциони план за родну равноправност у општини/граду, прати реализацију овог плана на годишњем нивоу и о томе извештава Скупштину општине/града,
* припрема предлоге за интегрисање родне равноправности у предлоге програма, одлука и других општих аката у свим областима друштвеног живота, а посебно у областима у којима се, у складу са политиком једнаких могућности, усвајају посебне мере за постизање родне равноправности,
* прати примену и предлаже мере за постизање уравнотежене заступљености полова на местима одлучивања у општини/граду и у органима управљања и надзора у установама, јавним предузећима и другим организацијама и лицима којима је поверено вршење јавних овлашћења чији је оснивач општина/град или која у целини или у претежном делу финансира општина/град,
* учествује у поступку припреме буџета и предлаже интегрисање родне компоненте у буџет,
* прати да ли се спроводе мере предвиђене Планом управљања ризицима од повреде принципа родне равноправности,
* прати и процењује ефекте споведених мера за унапређење родне равноправности,
* иницира и предлаже мере за унапређење родне равноправности,
* сарађује са Комисијом за родну равноправност и другим радним телима Скупштине општине/града на питањима из њихове надлежности која се односе на равноправност полова,
* сарађује са радним телима за родну равноправност других јединица локалне самоуправе, аутономне покрајине и Републике,
* сарађује са организацијама цивилног друштва чија је активност усмерена на остваривање родне равноправности и на превенцију и заштиту од родно заснованог насиља, насиља према женама и насиља у породици,
* доноси пословник Савета и
* предузима и друге активности у циљу остваривања родне равноправности утврђене законом и општим актима општине/града.

Савет је дужан да на прописаним обрасцима евидентира податке о остваривању родне равноправности утврђене Законом и подзаконским актима, као и све промене тих података у року од осам дана од дана настанка промене.

Савет је дужан да састави и начелнику Општинске/Градске управе достави на прописаном обрасцу годишњи извештај о остваривању родне равноправности, који обавезно садржи оцену Савета о стању родне равноправности у општини/граду.

Годишњи извештај из става 3. овог члана доставља се најкасније до краја године на коју се извештај односи и постаје саставни део годишњег извештаја Општинске/градске управе који се доставља надлежном министарству у складу са Законом.

**Члан 4 .**

Начелник Општинске/градске управе[[1]](#footnote-1) образује Савет и именује његове чланове посебним решењем, водећи рачуна да најмање 40% чланова буду припадници мање заступљеног пола.

**Члан 5.**

Савет има \_\_\_\_ чланова[[2]](#footnote-2) од којих је један председник.

Председника Савета бирају чланови савета на првој, конститутивној седници Савета.

Савет чине[[3]](#footnote-3):

-

-

-

*(прецизирати именовано или постављено лице и прецизирати установе, органе и организације чији представници улазе у састав Савета*)

**Члан 6.**

Чланове Савета предлажу установе, органи и организације из члана 5. ове одлуке.

Предлог се подноси у писаној форми и мора бити образложен.[[4]](#footnote-4)

**Члан 7.**

Савет ради у седницама којима присуствује већина чланова, а одлучује већином од укупног броја чланова.

У раду Савета обавезно учествује лице задужено за родну равноправност у Општинској/Градској управи које обезбеђује стручну и административно-техничку потпору у раду Савета.[[5]](#footnote-5)

У раду Савета могу, по позиву, учествовати стручњаци и преставници других органа, установа или организација који немају своје представнике у Савету, ако је то потребно ради информисања чланова Савета о одређеном питању (npr. локални омбудсман, представници полиције, представници организација цивилног друштва, медија и сл.).

Седницу сазива и припрема председник Савета у сарадњи са лицем задуженим за родну равноправност[[6]](#footnote-6).

Пословником Савета ближе се уређују начин рада и одлучивања, права и обавезе председника и чланова Савета и друга питања од значаја за рад Савета.

**Члан 8.**

Мандат Савета траје четири године.

Члан Савета може бити разрешен и пре истека времена на које је именован:

* на свој захтев,
* ако му престане радни однос у установи, органу или организацији чији је представник,
* на образложени писани предлог председника Савета, односно установе, органа или организације чији је представник.

Уколико члану Савета престане мандат пре истека времена на које је именован, предлагач из члана 6. ове одлуке, дужан је да у року од осам дана од дана престанка мандата достави начелнику управе предлог кандидата за новог члана Савета.

**Члан 9.**

Председник и чланови Савета не примају посебну накнаду за рад у Савету.

***Алтернатива за члан 9:*** Члан 9. брише се.

**Члан 10.**

Просторне, материјалне и техничке услове за рад Савета, као и обављање стручних и административно-техничких послова за потребе Савета, обезбеђује Општинска/Градска управа.

**Члан 11.**

Начелник Општинске/Градске управе донеће акт о образовању Савета и именовању његових чланова у року од \_\_\_\_ дана од дана ступања на снагу ове одлуке.[[7]](#footnote-7)

**Члан 12.**

Ова одлука ступа на снагу осмог дана од дана објављивања у „Службеном листу/гласнику општине/града \_\_\_\_\_\_\_\_\_“.

**О б р а з л о ж е њ е**

**I-Правни основ**

Материјални правни основза доношење ове одлуке садржан је у одредбама члана 63. Закона о родној равноправности („Службени гласник РС“, број 52/2021). Одредбом става 1. тачка 2) овог члана предвиђена је обавеза јединице локалне самоуправе да у органима управе јединице локалне самоуправе образује савет за родну равноправност, а ставом 3. овог члана одређено је да се актом скупштине јединице локалне самоуправе ближе уређују избор, надлежности и начин рада овог тела за родну равноправност.

Формални правни основ садржан је у одговарајућој одредби статута општине/града којим је одређена надлежност скупштине за доношење ове одлуке.

**II- Разлози за доношење одлуке**

Закон о родној равноправности (даље у тексту: Закон), ступио је на снагу 1. јуна 2021. године. У прелазним одредбама овог закона (члан 73.) предвиђена је обавеза јединица локалне самоуправе да ускладе одговарајуће акте са одредбама овог закона, а надлежни органи јединице локалне самоуправе који немају основана тела за родну равноправност (комисија за родну равноправност и савет за родну равноправност), односно лица задужена за родну равноправност, дужни су да донесу одговарајуће акте о оснивању тих тела, односно одређивању лица задуженог за родну равноправност, у року од шест месеци од дана ступања на снагу овог закона, дакле до 1. децембра 2021. године.

У циљу извршавања поменуте законске обавезе, припремљен је модел ове одлуке који може послужити као пример могућег начина уређивања овог питања. Посебно се напомиње да је ово модел одлуке, што значи да ЈЛС може на другачији начин да уреди питања садржана у моделу, односно да предложене одредбе може прилагодити својим потребама и важећим актима те ЈЛС.

**III- Објашњење конкретних предложених решења**

**Чланом 1**. Модела одређен је предмет ове одлуке у складу са законом датим овлашћењем (став 1. овог члана), а ставом 2. одређен је карактер и циљ образовања овог радног тела - прописано је да је ово саветодавно радно тело које се образује у управи ради обављања задатака утврђених Законом и овом одлуком.

**Чланом 2**. имплементира се родно сензитивни језик у овом моделу.

**Чланом 3.** детаљно су одређени задаци Савета. Будући да Закон не прецизира задатке овог радног тела, потребно је да се они детаљно наведу у овом акту. Задаци Савета који се предлажу произлазе из одредаба овог закона, као и других закона који садрже родну перспективу (на пример, закона којим се уређује буџетски систем).

Посебно је истакнута обавеза Савета да на прописаним обрасцима евидентира податке о остваривању родне равноптавности, као и обавеза годишњег извештавања начелника о остваривању родне равноправности у роковима и са садржином која је одређена Законом.

**Чланом 4.** дато је овлашћење начелнику управе да посебним решењем образује Савет и именује његове чланове, уз обавезу поштовања Законом утврђеног принципа уравнотежене заступљености полова у саставу Савета. Имајући у виду да општинска/градска управа може бити организована као јединствен орган или у више управа за различите области рада, мишљења смо да се овом одлуком може овластити један од начелника тих више образованих управа да образује ово радно тело и иманује његове чланове (на пример, начелник управе у чијем су делокругу рада послови родне равноправности).

**Члан 5.** односи се на број и састав Савета. Број и састав чланова треба да одреди свака ЈЛС у складу са својим актима и потребама.

Чланом 63. став 1. тачка 2) Закона, прописано је да савет чине именована или постављена лица, представници установа, органа и организација у областима значајним за родну равноправност и спречавање и сузбијање родно заснованог насиља. Приликом одређивања састава Савета, односно формулисања ове одредбе, требало би имати у виду области из надлежности ЈЛС у којима је изражен ризик од повреде принципа родне равноправности у конкретној ЈЛС, па тако и одредити органе, организације и установе чији представници треба да буду заступљени у овом радном телу (на пример, представници основне школе, предшколске установе, дома здравља, центра за социјални рад, службе за запошљавање, полиције, организација цивилног друштва и сл.). Посебно је важно да чланови Савета буду стручна лица која се у оквиру својих послова баве питањима родне равноправности.

Моделом одлуке је предвиђено да председника Савета бирају чланови Савета на првој, констутутивној седници.

**Чланом 6.** уређен је поступак предлагања кандидата за чланове Савета. Прописано је да органи, организације и установе чији представници улазе у састав Савета, подносе начелнику писани и образложени предлог кандидата за члана Савета. Према опредељењу, може се предвидети и обавеза предлагача (мисли се на субјекте изван органа ЈЛС) да уз предлог поднесе писану сагласност кандидата да прихвата чланство у Савету.

**Чланом 7.** уређен је, у основним цртама, начин рада и одлучивања Савета, као и начин сазивања седница и предлагања дневног реда, јер је предвиђено да се пословником Савета ближе уређују сва питања везана за рад и одлучивање Савета. Такође је, у складу са Законом, предвиђено обавезно учешће лица задуженог за родну равноправност у раду Савета, наравно уколико је то лице одређено у складу са Законом.

Такође, предвиђена је могућност учешћа других лица у раду Савета (стручњаци за питања која се разматрају, представници организација цивилног друштва које се бави истом или сличном тематиком, представници медија и сл.), чиме је наглашена потреба да се у разматрање питања родне равноправности укључи што већи број лица, прванствено стручњака за поједине области.

**Чланом 8.** одређено је да мандат Савета траје четири године, а утврђени су и начини престанка мандата члана Савета пре истека рока на који је именован. Да би се обезбедило несметано функционисање Савета у пуном саставу, предлаже се да је предлагач разрешеног члана Савета дужан да у року од осам дана од дана разрешења дужан да поднесе предлог кандидата за новог члана Савета.

**Члан 9.** садржи изричиту одредбу да чланови Савета не примају накнаду за рад у Савету. Алернативно, дата је могућност да се ова одредба брише из текста Одлуке, што значи да се ЈЛС може определити да предвиди право председника и чланове Савета на накнаду за рад у Савету и определи одговарајуће износе те накнаде.

**Чланом 10**. предвиђена је обавеза Општинске/Градске управе да обезбеди све услове за рад Савета, као и да за потребе Савета обавља све стручне и административно-техничке послове.

**Члан 11.** је прелазна одредба којом треба одредити рок за доношење решења о образовању Савета. Препорука је да тај рок буде што краћи јер је законски рок за доношење ове одлуке истекао 1. децембра 2021. године.

**Члан 12**. садржи завршну одредбу којом је одређено ступање на снагу ове одлуке.

**IV- Финансијска средства за спровођење одлуке**

За спровођење ове одлуке није потребано обезбедити средства у буџету општине/града, осим у случају да се одлуком ЈЛС предвиди право на накнаду за рад у Савету, у ком случају треба дати процену износа средстава потребних за спровођење те одлуке.

1. У ЈЛС у којима ја организовано више управа, ову одредбу треба прилагодити том начину организовања управе. На пример, могуће је овом одлуком одредити начелника оне управе у чијем су делокругу рада послови родне равноправности да образује ово радно тело. [↑](#footnote-ref-1)
2. Број чланова Савета одређује свака ЈЛС у складу са својим потребама и општим актима. [↑](#footnote-ref-2)
3. Према члану 63. став 1. тачка 2) Закона, савет чине именована или постављена лица, представници установа, органа и организација у областима значајним за родну равноправност и спречавање и сузбијање родно заснованог насиља, тако да приликом одређивања састава Савета треба водити рачуна да у његовом саставу буду представници оних установа, органа и организација које се баве областима у којима се предузимају посебне мере дефинисане одредбама чл. 27-58. Закона о родној равноправности [↑](#footnote-ref-3)
4. Према процени, може се предвидети да се уз предлог установа, органа и организација (субјекти изван органа ЈЛС) подноси и писана сагласност кандидата да прихвата чланство у Савету. [↑](#footnote-ref-4)
5. Уколико није одређено лице задужено за родну равноправност (управа има мање од 50 запослених и радно ангажованих лица), ову одредбу треба изоставити из одлуке. [↑](#footnote-ref-5)
6. Ако је одређено лице задужено за родну равноправност. [↑](#footnote-ref-6)
7. Предвидети што краћи рок, на пример рок од 8 дана од дана ступања на снагу ове одлуке. [↑](#footnote-ref-7)